Kegyelem nektek és békesség Istentől, a mi Atyánktól és az Úr Jézus Krisztustól! Ámen

Jn 5, 24-25  
*Bizony, bizony, mondom nektek: aki hallja az én igémet, és hisz abban, aki elküldött engem, annak örök élete van, sőt ítéletre sem megy, hanem átment a halálból az életbe. 25Bizony, bizony, mondom nektek, hogy eljön az óra, és az most van, amikor a halottak hallják az Isten Fiának a hangját, és akik meghallották, élni fognak.*

Életre hívott Gyülekezet!

„*Bizony, bizony, mondom nektek”* – Jézus gyakori, a figyelmet felkeltő szófordulata ez, ami szinte meghökkentően magabiztos kijelentésként hat az emberre, minden egyes alakalommal. A mai fülek számára talán még inkább, mint Jézus korában, hiszen hozzá vagyunk szokva a mismásoló, mindent kicsit finomító és könnyebben emészthetővé tevő bevezetésekhez. Óvatoskodunk, hogy ne bántsuk meg a beszélgetőpartnerünket, hogy ne haragítsuk magunkra a hallgatóságunkat és próbáljuk inkább csak szabadon kezelhető személyes véleménnyé silányítani minden tényt és sarkos pontot. Nem mondom, tudni kell megfelelően fogalmazni, hogy az ne csak érthető, de befogadható is legyen, de ezt ma előszeretettel keverjük össze azzal, hogy már nem merünk nyíltan és tisztán beszélni. Pedig Jézus igen világosan tanított ezzel kapcsolatban is, mikor azt mondta: *„Ellenben ha igent mondotok, az legyen igen, ha pedig nemet, az legyen nem, minden további szó a gonosztól van.”*.  
Egyszerűnek tűnik, szinte banális kijelentésnek, ugyanakkor nekünk sokszor mégsem megy.   
Ha valaki ma mégis ilyen nyílt és ködösítés nélküli kijelentéseket tesz, akkor többnyire két dolog történhet: vagy elárasztják a kötözködő hangok, akik rövid úton fogják kirekesztőnek és gyűlölködőnek nevezni, vagy kritika és gondolkodás nélkül veszik át, majd többnyire forgatják ki a szavait.   
Azonban, ha ennyire nehezünkre esik ezekkel az erős kijelentésekkel mit kezdeni, akkor miért használja ezt a szófordulatot, ezt a nyomatékosítást is ennyire gyakran Jézus?   
Mivel bátran vallhatjuk, hogy elég jól ismert és ismer ma is bennünket, így nem kell ott leragadnunk, hogy talán csak nem számított rá, hogy ennyire el tudja hitelteleníteni a világ a szavakat, a kijelentéseket, az igazságot.   
A Messiás, Krisztus, azaz a Felkent éppen ebből a tisztéből adódóan a legnagyobb biztonsággal és örömmel használhatta ezt a nyomatékosítást, hiszen ilyenkor nem Ő kezdett ömlengésbe, bölcselkedésbe az emberek előtt, hanem azt jelentette ki, amire megbízást kapott az Atyától. Nem a saját igazságával és emberi tapasztalataival bíbelődött és példálódzott, hanem tiszta és igaz Igeként, az Isten teremtő, formáló és megújító szavaként tudott jelen lenni. Az igazság pedig - még ha ma sokan szeretik is így torzítani - sosem nézőpont, vagy vélemény kérdése. A Mindenható igazsága az egyetlen, amiben teljesen biztosak lehetünk és egy szemernyi kétségünknek se kellene lenni, hogy úgy van és teljes valóság. Lehet próbálkozni: csűrni-csavarni és saját szájíz szerint kiegészítgetni, de komolyan azt gondoljuk, hogy az Isten előtt majd szintén véleményekről és nézőpontokról fogunk tanúságot tenni?   
Nem hiszem, hogy ez lenne a nyerő hozzáállás! Márpedig ez egy mindent, vagy semmit helyzet. Mindent, azaz az Úrral az örök életet nyerem, vagy az Úr nélküli örök elveszettség szenvedését?   
Ebben a kérdésben végképp nem érdemes félreérthetőnek lenni, sőt kifejezetten ártunk vele, ha nem tudunk nyíltan és egyértelműen hitvallást tenni, hiszen akkor magunkat és másokat is a tévelygés útjain hagyunk.   
Jézus éppen ezért fogalmaz figyelemfelkeltően és nagyon tisztán: „*aki hallja az én igémet, és hisz abban, aki elküldött engem, annak örök élete van”*. Egyszerű tehát a kérdés: Te meghallod Krisztust – nem csak fizikailag, hanem valóban értelmileg és lelkileg – illetve bízol-e az Atyában – azaz rábízod-e az életedet igazán, nem majd és nem csak úgy néha napján? Ha igen és igen a válasz, akkor Jézusért már most egészen biztos lehetsz benne, minden kétség nélkül, hogy örök életed van, ahogy Jézus mondja: „*sőt ítéletre sem megy, hanem átment a halálból az életbe”.* Kész, elvégeztetett! Nincs mit hümmögni rajta és jövőnk bizonytalanságán dilemmázni, mert ez nem egy „ködös majd”, egy szép ígéret, amiből vagy lesz valami, vagy nem, ez a te jelened. Ha valóban követed Jézust és teljes lényeddel az Úrhoz akarsz ragaszkodni, akkor számodra az Istennel való igazi közösség, a mennyország, az nem a jövő kérdése, hanem a jelened. Mert Krisztus meghalt érted a kereszten és azzal, hogy nem maradt a halálban, kijelentést kaptunk, hogy az áldozat elfogadásra került értünk. Érted. Ez tehát már megtörtént érted, és Isten ma, holnap és az életed minden napján Krisztusra fog tekinteni érted és ha te rábízod az életed, így pedig a megnyitott úton haladsz, akkor nem fogsz fennakadni, vagy falba ütközni.   
Néhány éve egy gyerektáborban akadálypályát építettünk a gyerekeknek, akiknek párokba rendeződve kellett végig haladniuk rajta. Az egyiknek be volt kötve a szeme és úgy kellett végig jutnia az akadályokon, hogy a másik a szavaival irányította csak. A bekötött szemű gyermek pedig minél inkább figyelt és pontosan aszerint mozdult, ahogy azt a társa előre mondta neki, annál könnyedebben – bukások és elakadások nélkül - tudott végig haladni az úton. Ha figyelte azt, aki végig utat mutatott neki és, ha valóban bízott benne.  
Ez az, amire minket is - mondhatjuk így - sürget Krisztus. Ideje nem csak hallani, hanem meghallani Őt, mert akkor hiába érzem – teljesen jogosan - hogy elveszett, bűnös, halott az én életem, Isten igéje által, Krisztus szabadítása által, elvenné lesz már ma. Ahogyan igénkben mondja: „*és az most van, amikor a halottak hallják az Isten Fiának a hangját, és akik meghallották, élni fognak”*. Most van. Már most és még most. Ez pedig egy rendkívüli, de valós lehetőség az életünkben arra, hogy mi is győztesekké lehessünk Krisztussal. Ha igazán belegondolunk, akkor bele kellene, hogy borzongjunk ennek a valóságába. Bennem valami olyasmi érzést kelt, mint a kresztábla szokott, ami a mentő elől való lehúzódást jelzi. Nagy sebességgel haladunk, vélelmezve, hogy tudjuk, hogy valami fontos és lényeges dologban járunk el éppen, aztán jön valami sokkal nagyobb erő, valami sokkal fontosabb és mindennek félre kell állnia, út kell, hogy nyíljon ellenvetést nem tűrően. Így kéne, hogy minden fontosnak, lényegesnek és értékesnek vélt dolog bármennyire is ott dolgozik bennünk, de egy csapásra félre kellene, hogy húzódjon az életünkben, ha a Szabadító Úr igéje hangzik.   
Mai vasárnapunk, Húsvét ünnepe után egy héttel, a Quasi modo geniti nevet viseli. Péter apostol első levele nyomán, mi is idéztük a címadó, lelki újszülöttségünkre utaló mondatot: „*mint újszülött csecsemők a hamisítatlan lelki tejet kívánjátok, hogy azon növekedjetek az üdvösségre”*. Mint csecsemő és édesanya között a tej, úgy köztünk, Isten és ember között, ilyen fontos kötelék az Ige.   
A korai kereszténységben a felnőtteket nagyszombaton keresztelték, akik a liturgia során – a tisztaságot jelképező – fehér ruhát kaptak. A frissen kereszteltek ezt a ruhát egy hétig viselték, és húsvét utáni szombat este, illetve vasárnap vették le. Keresztszüleik ilyenkor megvendégelték őket, ezzel megünnepelve a keresztgyerek–keresztszülő közötti lelki rokonságot. A keresztelés későbbi évfordulóján is ajándékokkal emlékeztették őket a keresztség szentségében való újjászületésre. Ennek az ünnepnek pedig, az újjászületésünk ünnepének, valóban nem szabadna évi egy napos ünneppé vállnia.  
A tegnapi nap után, legkisebb gyermekünk Lana keresztelője után, most igen közeli élmény a keresztségben kapott új élet kapcsán megélt öröm és ünnep. De ezen a vasárnapon az ige kifejezetten is arra hív, hogy ez az új élet, a Feltámadott úrral való élet, semmiképpen se laposodjon, értéktelenedjen el számunkra, hanem valóban tudjuk meghallani az Urat az életünk minden napján és az igazi élet, az örök élet öröme hagyjuk és vágyjuk, hogy ünnepé, Krisztus ünnepé tegye minden napunkat, már a mai napunkat is. Ne csak egy órára, itt az istentiszteleten legyen ünnepé, igazi istentiszteletté az életünk, hanem valóban ez jelentse nekünk az igazi, az értékes életet, amit a mi Megváltó Urunkkal egy lelki asztalközösségben élhetünk, mert ott valóban hallhatjuk Őt és osztozhatunk Vele a feltámadás örömében. Bizony, bizony Testvérek, aki Jézust hallgatja, az él! Ámen